Ruan Smith: Mense-mens, finansiële adviseur en 'n man wat help bou aan 'n plan - Solidariteit GildesSolidariteit Gildes Ruan Smith: Mense-mens, finansiële adviseur en 'n man wat help bou aan 'n plan - Solidariteit Gildes
Tuis / Finansiële Nuus / Ruan Smith: Mense-mens, finansiële adviseur en 'n man wat help bou aan 'n plan
Ruan Smith (27) van Krugersdorp in die Wes-Rand is 'n jongman met 'n passie vir alles wat oor sy pad kom. Hy is nie net 'n mens wat lief daarvoor is om vir die toekoms te beplan nie, maar is ook 'n kranige, gekwalifiseerde sjef met 'n groot liefde vir kosmaak. Hy was voorheen in die onderwys waar hy reeds sy passie om mense te help, kon uitleef. Vandag is Ruan 'n senior persoonlike finansiële adviseur by Old Mutual waar hy daagliks met al die verskillende aspekte van sy beroep te doen kry.
Solidariteit se Beroepsgilde vir Finansiële Beroepe het met Ruan oor sy beroep gesels. Ons het hom oor die verskillende aspekte daarvan en hoe hy as jongmens die beroep betree het, die uitdagings wat hy daagliks teëkom en ook die bevrediging wat hy in sy beroep ervaar, uitgevra. Indien jy 'n finansiële adviseur wil word, is Ruan vir seker die persoon om te nader − hy gee graag raad aan jongmense wat tot hierdie beroep wil toetree. Solidariteit se Beroepsgilde vir Finansiële Beroepe bring die nuus na jou toe, om seker te maak dat jy ingeligte besluite oor jou toekoms neem.
Wat doen 'n finansiële adviseur nou eintlik? Die naam sê natuurlik baie, maar dit gaan vir seker oor meer as net om advies oor finansies te gee.
Om eerlik te wees, is finansiële advies baie meer as net die tel van rand en sent. Ek sien dit meer as 'n geleentheid om 'n positiewe baken vir mense te wees. Soms in die lewe kort mens net 'n hupstoot om die "regte" (alhoewel soms moeilike) besluite te neem. Ons maak seker dat drome waar word, ons help om seker te maak dat kinders die geleentheid het om te studeer; dat ouers die geleentheid het om na aftrede rond te reis; dat families die gemoedsrus het dat daar na hul geliefdes in tye van nood omgesien word. En dit alles begin by hoe ons na geld en ons verhouding met geld kyk.
Waarom het jy die beroep gekies?
Vir my was dit 'n geleentheid om met mense te werk. Ek het nog altyd daarvan gehou om met mense oor hul drome en passies te gesels. Trouens, ek hou daarvan om hulle raad te gee oor hoe om by hierdie mylpale uit te kom. Ek het 'n geleentheid gekry om as adviseur vir Old Mutual te werk, en het nog nie 'n oomblik teruggekyk nie. Dit maak my lewe soveel meer sinvol as ek sien hoe ander mense ook hul doelwitte bereik, veral finansieel en in tye wanneer mense glo dat dit onmoontlik is.
Ek is nog net vier jaar in die bedryf, maar as jongmens sien ek baie uit na die jare wat nog voorlê. Die geleenthede wat nog op my pad sal kom, maak my opgewonde om deel van iets groters te wees. Die groter prentjie is altyd besig om verder te ontwikkel!
Sou jy jongmense aanraai om die beroep te betree? Indien wel, watter vaardighede sal jy aanbeveel om sukses in hierdie beroep te behaal?
Ek sou jongmense beslis aanraai om die beroep te betree. Dit is een van die beste beroep om 'n suksesvolle loopbaan mee te bou. Dit gee vir jou die geleentheid om jou unieke stempel op die samelewing af te druk, asook om vir jouself 'n besigheid te bou, aangesien die groeipotensiaal oneindig is. Die beste vaardighede kan altyd aangeleer word, maar ek sou sê dat mens 'n passie vir mense moet hê. Mens sal oor goeie kommunikasievaardighede moet beskik en leer hoe om tydbestuur toe te pas. Die bereidwilligheid om te leer speel 'n belangrike rol, want ons lewens verander daagliks − daar is altyd iets nuuts om te leer.
Die wêreld is tans in chaos met die pandemie en inperking wat baie mense in 'n slegte finansiële posisie plaas. Watter finansiële strategie sou jy voorstel om mense in 'n beter posisie te plaas? Watse advies het jy wat sal verhoed dat hulle in die toekoms weer in dieselfde posisie beland?
As ek doodeerlik moet wees − niemand kon voorsien dat die wêreld in 2020 uitmekaar sou val nie. Wat tydens die pandemie gebeur, is ongelooflik moeilik om te verstaan. Daar is steeds duisende geleenthede daar buite, maar daar is ook miljoene wat swaarkry en nie finansieel, sielkundig, of op ander wyses, sal kan herstel nie. Die impak van hierdie situasie is vir baie mense blywend en my hart gaan uit na dié wat hul werk en besighede verloor waaraan hulle vir jare so hard aan gewerk het.
Dan is daar altyd die moeilike balans om te handhaaf: om te sorg vir vandag, maar om ook vir die toekoms te spaar. 'n Goeie begin is om tussen 3 en 6 maande se salaris in 'n belegging te probeer opbou waaraan jy nie moet raak indien dit werklik nodig is nie. Ek sal altyd vir kliënte voorstel om vir groter sekuriteit eerder vir die 6 maande-teiken te mik. Die grootste probleem is dat, hoewel die lewe baie duur is, mense dikwels hul hele salaris op onnodige luukshede spandeer. Balans is in alles die kernwoord. My voorstel sal wees om ten minste tussen 10% en 15% van jou maandelikse salaris in 'n spaarplan weg te sit vir wanneer die wêreld dalk eendag weer tot stilstand kan kom.
Hoe bly jy op hoogte van die jongste bedryfsontwikkelinge?
Ek is baie bevoorreg om kundige adviseurs op kantoor te hê − mense wat jare se ondervinding en kennis het. Hulle het baie goeie verhoudings met ekonome, fondsbestuurders en ander suksesvolle adviseurs opgebou wat mekaar altyd wil help. Die grootste probleem wat ek tans sien, is dat mense met mekaar in kompetisie is en dat die kompetisie tussen maatskappye groot is. Dit verhoed soms ons aandag aan probleme in die bedryf gee. As almal saamwerk sal daar steeds genoeg wees om sukses te behaal. Op dié manier kan mense by mekaar leer. Ons het baie goeie bronne wat gereeld artikels vir ons uitstuur om te lees. So leer mens daagliks by iemand iets nuuts.
Wat is jou raad aan jongmense wat aan hulle finansies werk? Hoe bepaal wat hulle vandag reeds doen hulle toekoms?
Ek dink die eerste ding wat in 'n mens se lewe gebeur wanneer jy geld verdien, is dat jy kyk hoe en waar jy jou lewe kan verryk. En dit is nie noodwendig 'n slegte ding nie; as mens jou eie geld verdien, mag jy besluit om dit te spandeer soos jy wil. Ek sal die positiewe aspekte van finansiële dissipline eerste probeer uitlig. Begin aanvanklik klein met 'n lewensdekkingplan en klein spaarplan om kapitaal vir die toekoms op te bou. Mens weet nooit wanneer jy dalk R10 000 gaan nodig hê om 'n probleem op te los, of om dalk 'n nuwe besigheidsgeleentheid aan te gryp wat dan weer 'n ander stroom van inkomste kan genereer nie. Ek weet, as 'n jongmen spandeer mens dikwels geld aan onnodige dinge, of aan dinge wat jy glo jou sal help om by jou vriendekring of familie in te pas. Elke persoon verdien geld anders, en bou ook kapitaal op 'n unieke wyse. Die belangrikste is om eers op jouself te fokus en in jou eie behoeftes te voorsien voordat jy te vinnig, te hoog probeer mik. Dit is nooit te vroeg om te spaar nie.
Baie mense begin eers te laat spaar en besef nie die waarde van gesonde finansiële besluite betyds nie. Is daar raad vir mense wat op die drempel van aftrede staan? Wat is die beste besluite vir mense in hierdie posisie?
Ek bevind myself gereeld in 'n posisie waar kliënte dalk te laat besef het, of eers later in hulle lewens in staat was om te begin spaar. As finansiële beplanner probeer mens altyd die beste vir jou kliënt doen. Ongelukkig is daar net soveel wat mens met geld kan doen wanneer daar te min voorsiening gemaak is. Ek probeer altyd om mense te motiveer om nie aan aftrede as die algehele ophou van werk te dink nie, maar eerder as 'n geleentheid om ekstra tyd aan iets te spandeer waarmee hulle verdere inkomste kan genereer. Dit is nie altyd so maklik soos wat dit klink nie. Te veel mense lewe vir die hiér en die nóú, en as hulle dan op aftrede kom, moet hulle hul lewensgehalte drasties verlaag. Daarom is dit so belangrik om reeds op 'n jong ouderdom te begin spaar.
Wat sou jy as 'n gesonde beleggingsrisiko beskryf en wie kan só 'n kans waag? Wie sal jy nie aanraai om onnodige risiko's met hulle finansies te neem nie?
Dit is 'n moeilike vraag om te beantwoord sonder om dieper na elke persoon se gedragspatrone te kyk. Vir elke individu is R1 in sy eie reg belangrik. 'n Ander persoon kort net 15 R1-stukke om daagliks brood te kan koop. Nog ander kort miljoene om hul leefstyl te handhaaf. Gesonde risiko kom daarop neer dat jy weet hoe elke persoon sal reageer wanneer hy of sy die waarde van R1 verloor.
Ons kan wel op hierdie stadium bietjie meer diversifiseer met die gebruik van buitelands- gebaseerde portefeuljes wat meer langtermyn gefokus is, waar die fokuspunt op tegnologie, verbruikers, bedryf en gesondheid is. Daar is 'n voordeel vir die kliënt wat tussen 5 tot 10 jaar het om die geld te belê wat weet dat geld, oor langer tydperke, altyd weens die saamgestelde rente wat dit verdien, sal groei. Alhoewel die markte altyd op en af beweeg, is die vooruitsig relatief belowend. Maar soos ons met die Covid-19-pandemie gesien het, kan alles in 'n paar dae verander. Daarom sal ek aanbeveel dat 'n kombinasie van verskeie beleggingstrukture oorweeg word wat gepas is vir individu en na gelang van sy risiko, is. 'n Gekombineerde portefeulje met Suid Afrikaanse en buitelandse portefeuljes, geldmark, eiendom, asook minerale (soos goud), kan voordelig wees.
Met die regte adviseur kan 'n mens beter keuses maak, en dit kan natuurlik ook help om die nodige veranderinge aan portefeuljes te maak.
Waarom vind jy jou werk so bevredigend?
Ek is baie lief vir wat ek doen − dit is beteken vir my baie om 'n verskil in mense se lewens te kan maak. Ek het 'n gevestigde praktyk wat bankvas agter my staan en wat baie van die druk van my afhaal. Wat ek doen, maak 'n verskil in die lewens en toekoms van my kliënte.